Η Ελλάδα μετράει τρία θύματα από τον κορονοϊό. καθώς σήμερα ένας 90χρονος και ένας 67χρονος άνδρας, που είχαν προσβληθεί από τον ιό άφησαν την τελευταία του πνοή.

ADVERTISING

Σύμφωνα με τη σχετικήα ανακοίνωση ο 90χρονος Έλληνας πολίτης που είχε σοβαρά υποκείμενα νοσήματα, εισήχθη με πνευμονία στο ΓΝ Πτολεμαΐδας στις 11 Μαρτίου 2020 και κατέληξε σήμερα το πρωί.

Επίσης ο 67χρονος Έλληνας πολίτης και αυτός με υποκείμενα νοσήματα, εισήχθη στο ΓΝ Ζακύνθου στις 12 Μαρτίου 2020, διασωληνώθηκε την ίδια μέρα και κατέληξε επίσης σήμερα το πρωί.

Υπενθυμίζεται ότι στη χώρα μας ο πρώτος θάνατος σημειώθηκε πριν 2 μέρες, όταν ο 66χρονος ο οποίος αποτελούσε το 9ο επιβεβαιωμένο περιστατικό στην Ελλάδα, έχασε τη μάχη για τη ζωή στις 03.15 τα ξημερώματα της Πέμπτης.

Ήταν ο Μανώλης Αγιομυργιαννάκης, ο οποίος υπήρξε στέλεχος του ΠΑΣΟΚ και υποψήφιος βουλευτής Ηλείας.

Ο ασθενής μολύνθηκε από τον ιό κατά το ταξίδι του στους Αγίους τόπους και το όρος Σινά, όπου είχε μεταβεί συμμετέχοντας σε εκδρομή με άλλα 53 άτομα, τα περισσότερα από τα οποία προσβλήθηκαν από τον ιό.

Επιβεβαιώνεται και με τους 3 θανάτους, ότι ο ιός εξελίσσεται σε ιδιαίτερα επικίνδυνος για τις μεγαλύτερες ηλικίες. Για το λόγο αυτό και χρειάζεται ιδιαίτερη προσοχή και τήρηση όλων των κανόνων που έχουν εκδοθεί.

Σύμφωνα με τη χθεσινή ενημέρωση, η χώρα μας καταγράφει συνολικά 190 κρούσματα, 36 από τα οποία είναι υπό διερεύνηση, ενώ 11 κρούσματα δεν έχουν σαφές ιστορικό ταξιδιωτικό ή επιδημιολογικής σύνδεσης με άλλο κρούσμα (επαφή), 9 εκ των οποίων είναι στην περιοχής της Αττικής, όπως ανακοίνωσε χθες ο Καθηγητής Λοιμωξιολογίας, Σωτήρης Τσιόδρας.

Μέχρι σήμερα, έχουν πραγματοποιηθεί 2700 εργαστηριακοί έλεγχοι, τις τελευταίες 48 ώρες πάνω από 1000, πανελληνίως.

Σύμφωνα με πληροφορίες, από τα επιβεβαιωμένα κρούσματα 47 είναι ηλικίας άνω των 65 ετών, της ηλικιακής ομάδας 40-64 ετών είναι 79, ενώ υπάρχουν και 7 παιδιά, δηλαδή άτομα που ανήκουν στην ηλικιακή ομάδα 0-17 ετών. Συνολικά, νοσηλεύονται στο Νοσοκομείο της Πάτρας 21 άτομα, στο Σωτηρία 9, στο ΑΧΕΠΑ 8, στο Αττικό 6, στη Μυτιλήνη 1 και στο Θριάσειο 1.

Ακόμη, σύμφωνα με πληροφορίες ανά περιοχή, έχουμε 85 άτομα στην περιοχή της Αθήνας, στην Ηλεία 40, στην Αχαϊά 9, στη Θεσσαλονίκη 6, στην Ανατολική Αττική 5, στη Ζάκυνθο 4, στην Καστοριά 3. Μεταξύ των νοσηλευομένων σε ΜΕΘ είναι 1 άτομο στο Πανεπιστημιακό της Πάτρας, 1 στη Σωτηρία, 1 στο Αττικό και 1 στο ΑΧΕΠΑ.